Tatoeba sentences — language code: kab
Mi wwḍeɣ, yemma twala lǧerḥ-nni deg ucenfir akked yixebbicen deg yifassen.
Testeqsa-yi-d, nniɣ-as: D tiderrit i yi-yewwten deg ubrid a Yyi.
Terra-yi-d: Ɣellin akk wararc a mmi.
Akka i d-yeǧǧa Ṛebbi ddunit.
Tuɣ iḍ-nni, zegleɣ imensi imi ur zmireɣ ara ad greɣ lqut s aqemmuc-iw.
Ihi tekker yemma tseww-d taḥelwiḍt n uwren.
Terra-as cwiṭ n zzit n uzemmur, ṭṭseɣ akken.
Azekkayen ṣṣbeḥ mi d-kkreɣ, acenfir-iw yebzeg.
Iɛleq-d d akesser am ucenfir n ulɣem.
Acḥal d ussan ṛwan warrac deg-i taḍsa.
Mmi-s n Quḥḥu isečč abquq i mmi-s n xalti-s.
Aql-aɣ di tazwara n tefsut n useggas n 1983.
D aseggas wis 3 n deg uɣerbaz amezwaru deg Uzemmur Umeryem.
Tfukk tegrest, ideflawen fsin.
Lḥammu tebda tettali, ijeggigen fsan.
Tamurt teṭṭerḍeq d tudert.
Ifrax deg yigenni ttɣennin, iɣersiwen imalayen saḥen ɣef tuntiyin.
Ula d aɣyul-nni n Quḥḥu isaḥ, d aɣyul maca d amcum.
Ttsetḥin ula d imdanen ad d-ɛeddin tama anida i t-itteqqen bab-is.
Ur tẓriḍ d acu ara yexdem.
Tuɣ ttasen-d waɛraben, ttawin-d lmal, gellun-d s tiɣyal.
Kerrun iɛerqyab ticki ifukk warwat.
Maca mazal lḥal akka tura.
Aɣyul ameɣbun mazal-t ihaj.
Idurar d yizuɣar i d-yezzin i taddart, uɣen akk udem n tizegzewt, tewreɣ d tezweɣ n yijeggigen.
D lǧennet yettfeggiḍen d tudert d lferḥ di yal tama.
Di tefsut, nettaf iman-nneɣ s uɣẓaẓ: tuɣmest n temɣart d yimemmuyen-is, sseɣdeṛ d teɣma si yal ṣṣifa.
Lḥasun ulac aɣeddiw ur nečči.
Tameddit ticki nekcem-d s axxam ama seg uɣerbaz neɣ seg teksawt, nettɛebbi-d d imeqqunen n yimɣan am bibras, tarnest, wahṛar, tasulla neɣ tansawt.
Meqqeṛ ad nesteɛfu cwiṭ si lebqel-nni n lleft itteffuḥun.
Ḥsen mmi-s n Quḥḥu d zzlamiṭ.
Urǧin yessen d acu d rrekdan.
Ad yili yeqqim tama-k, maca mi d-trefdeḍ allen-ik, igenni ur yeddim, tamurt ur tsebleɛ.
Mi tsakdeḍ, ad tafed-t yejjeɛluleq ɣer tzemmurt neɣ ad d-yezzuɣuṛ albaɛḍ n yiɣerwas.
Tikwal daɣen arma yuɣal-d kan s lɛec d yigḍaḍ ileqqaqen gar yifassen-is.
D imsefsed.
Lḥasun am cciṭan.
Ula deg uɣebaz, iselmaden ḥaren amek ara s-xedmen.
Aḥrac yeḥrec, maca ur yessin ad yessers tazagurt-is xarsum kra n lweqt.
Tikkelt, Ḥsen yewwi-d yid-s mmi-s xalti-s Saɛid Ameẓyan ɣer Tilas anida nuɣ tanumi nkes.
Maca ass-nni, neffeɣ kan ad nmerreḥ cwiṭ.
Saɛid meẓẓi, mazal-t d aleqqaq.
Yella yettidir di Zzayer.
Di lawan-nni mazal-t ur yekcim ara s aɣerbaz.
Yerna mi t-nessenqed, nufa-t ur yedhiṛ ara ɛad.
Ad nteddu gar yizemran, dɣa newweḍ ɣer yiwen n umḍiq yeččuṛ d abquq.
Nekk lhiɣ-d ad tekkseɣ ijeggigen n cciḥbuḍ.
Sliɣ-as i Saɛid ad as-yeqqaṛ i Ḥsen: D acu-t wagi a Dadda?
Ḥsen yerra-as: wagi d claḍa a Saɛid.
Nekk ḍsiɣ-d akken cwiṭ makken ad s-yesmejgir Ḥsen i Saɛid.
Ihi uɣaleɣ-d ad meggreɣ ijeggigen n cciḥbuḍ.
Armi sliɣ kan i leɛyaḍ.
Dɣa uzzleɣ-d
Ufiɣ Saɛid yeɣli di tmurt, yettexbibiḍ, yettaṭṭaf teɛbbuḍt-is, ur ẓriɣ d acu yeḍran.
Acu-t akka, acu-t akka? I a-snniɣ i Ḥsen.
Yenṭeq-d Ḥsen, yenna: Yečča abquq.
Azzel, azzel wali ma tella Nna Taseɛdit, tmeṭṭut n Dda Lmulud, di tmazirt-is. Wali ma tesɛa zzit uzemmur.
I as-nniɣ i Ḥsen zzalamiṭ.
Ḥsen yerra-d d asawen, nekk refdeɣ-d Ṣaɛid ḍefreɣ-t-id.
Maca ẓẓay, sakin ḥebseɣ.
Werdin kan a-t-a yuɣal-d Ḥsen, tedda-d yid-s yid-s Nna Taseɛdit.
Tewwi-d gar ifassen-is tasupirt n zzit.